11 miljoen hektaar reënwoud vernietig | Maroela Media
Sowat 11,1 miljoen ha van tropiese reënwoude het verlede jaar wêreldwyd afgebrand of is afgekap. Dit is omtrent ses keer die oppervlakte van die Gauteng-provinsie.
Volgens jaarlikse navorsing deur Global Forest Watch, die World Resources Institute en die Universiteit van Maryland, is 3,75 miljoen hektaar van die algehele gebied wat verlore gegaan het, in ou primêre woude geleë. Primêre woude is woude waar daar nie menslike ingryping is nie en die woud heeltemal natuurlik tot stand gekom het.
Navorsers het bereken dat die verlies van tropiese primêre woude in 2021 gelei het tot die vrystelling van 2,5 gigaton koolstofdioksied in die atmosfeer, gelykstaande aan die jaarlikse fossielbrandstofvrystellings in Indië.
Meer as 40% van die algehele tropiese primêre woude wat in 2021 verlore gegaan het, is in Brasilië aangemeld, waar sowat 1,5 miljoen hektaar afgekap of verbrand is. Sowat 'n derde van die wêreld se primêre reënwoude is in Brasilië geleë.
Die bekende Amasone-reënwoud is in Brasilië geleë en is volgens navorsers nader aan 'n "kantelpunt" as wat hulle vroeër gedink het.
Byna 500 000 hektaar se woude het in die Demokratiese Republiek van die Kongo verlore gegaan, gevolg deur Bolivië, waar 300 000 hektaar vernietig is.
Hoewel die jongste verslag 'n effense algehele vermindering van 11% in die tempo van primêre tropiese woudverlies toon, waarsku navorsers dat dié koers steeds baie hoog is.
Woude wat verlore gaan weens grondopruiming vir landbou het verlede jaar met 9% gestyg, vergeleke met 2020.
Buiten die tropiese woude, het die verslag ook getoon dat woude in die Noordelike Halfrond die grootste woudvernietiging in twee dekades gely het.
In 'n ongekende brandseisoen het Rusland nagenoeg 6,5 miljoen hektaar bosbedekking in 2021 verloor, die hoogste ooit.
Altesaam 141 wêreldleiers het hulle verlede jaar by die COP-klimaatsveranderingberaad in Glasgow daartoe verbind om teen 2030 'n stokkie voor woudvernietiging te steek.
Volgens navorsers sal dié doelwit slegs bereik word indien daar 'n konsekwente en beduidende daling in die jaarlikse tempo van primêre woudverlies vir die res van die dekade is.
Klimaatsverandering maak dit egter moeiliker om dié oorblywende woude in stand te hou.
Oorsaak van vliegongeluk jare later vasgestel
Te veel mense. Hopeloos te veel. Wil mense nie maar sonder kinders bly nie? Goed vir die natuur en jou finansies.
Aan die eenkant bou die mens kragstasies wat koolstofdioksied vrystel en aan die anderkant kap die mens die woude uit wat juis die koolstofdioksied sou kon verwerk. Die gemene oorsaak van die probleem? Die mens. Soos Swagger se kommentaar sê, die mens is hopeloos te veel.
Die aarde is 'n absoluut wonderlike plek net jammer daar is siek mense daarop
Hoeveel hektaar woud is aangeplant teenoor wat afgekap is?
Nou dit is 'n regte ramp!!! Vergeet van die covid-verkoue en maak eerdfer 'n groooot internasionale bohaai hoeroor.